Til Syddjurs Kommune

Bidrag til høringsproces vedrørende Helhedsplan for Ålerne

Vi deltog i den planlagte workshop den 12. juni 2024, hvor vi først var på ”markvandring” og derefter til informationsmøde og workshop på rådhuset.

Den udleverede pjece giver os som borgere og naboer til området med helhedsplanen et super godt indblik i tanker og visioner for området. Og kombineret med den orientering vi modtog på rådhuset, så føler vi os kvalificeret til at give følgende bidrag til processen med helhedsplanen:

* Vi glæder os til et område med vandløb, vandhuller og grønne oaser, hvor vi kan gå ture og nyde en afvekslende natur med liv i vandhuller og et mangfoldigt fugleliv. Krat og vild natur med buske, blomster og insekter på naturens præmisser. Meget mere kvalitet i naturen til forskel fra de trivielle dyrkede marker.
* Vi sætter pris på strandbeskyttelseslinjen, så alle i fremtiden kan få glæde af og gode oplevelser langs en strand, der ikke skæmmes af hegn og drænudløb fra dyrkede marker.
* Vi ønsker områder i helhedsplanen med adgang for alle, der holder af den vilde natur uanset det er træer, krat, vådområder eller strand.
* Vi ser det fornuftige i bosætningsområder med bæredygtigt byggeri, bygget i harmoni med naturen og med adgangsveje der tager hensyn til, at naturen var her først.
* Vi håber på meget natur og begrænset byggeri både af hensyn til de nye bosættere og de beboere, der er naboer til området.
* Vi forventer en gennemtænkt infrastruktur uanset det drejer sig om forsyning, veje eller hurtigt internet.
* Vi vil elske at byde gæster og turister velkommen til et område, hvor landskabet ikke bare er marker skåret igennem af hovedvej 21/Færgevejen. Men et sted hvor man kan sætte sig med madkurv og termokande og trække vejret. Måske en bålplads og naturlegeplads i nærheden af stranden.
* Alt sammen i gåafstand fra en af Djurslands dejligste strande, hvor bademulighederne er fantastiske og hvor der fra molen med vindmøller og vestpå er gode muligheder for lystfiskeri.
* Vi ser frem til et område der både matcher andre skønne områder i Syddjurs og samtidig skaber nye muligheder for bosætning og naturpleje.
* Syddjurs kombinerer med helhedsplanen mulighed for spændende bosætning og giver samtidig naturen tilbage til naturen.
* Vi forestiller os områder med bebyggelse startende fra syd og gerne i etaper, så behovet for flere områder med bebyggelse løbende vurderes.
* Ja – vi kan som enkelte andre naboer til området miste lidt udsigt. Men vi vil få så meget mere, som vi kan dele med endnu flere.
* Vi tror på, at vi med helhedsplanen får kommende lokalplaner, der tager bedre højde for naturen, end hvis lokalplaner bliver behandlet uden en helhedsplan.

Vi håber og tror på helhedsplanen, mens vi samtidig kan frygte områdets udvikling uden en helhedsplan for området.

Venlig hilsen

Kirsten Ditlev og Tonny Olsen, Duettevej 12, 8400 Ebeltoft.